הרשת החברתית הודיעה כי תחסום פרסומים הנוגעים למטבעות דיגיטליים, אופציות בינאריות והנפקות ICO: "משתמשים בשיטות קידום מכירות מטעות"
פייסבוק הודיעה היום כי לא תאפשר פרסום מודעות המקדמות מטבעות דיגיטליים או מוצרים פיננסיים הקשורים אליהם.
"יצרנו מדיניות חדשה אשר אוסרת על פרסום מודעות למוצרים ושירותים פיננסיים אשר עושות שימוש בשיטות קידום מכירות מטעות, בהם אופציות בינאריות, הנפקות ICO ומטבעות דיגיטליים", אמר רוב לתרן, מנהל תחום מוצר בפייסבוק.
המטבעות הדיגיטליים היו התחום החם של 2017, וחדרו למיינסטרים - דבר שגרר הונאות לא מעטות. לדברי לתרן, "על אף שפייסבוק מעוניינת שאנשים ילמדו על המוצרים האלה, יש חברות רבות המפרסמות מודעות לאופציות בינריות, ICO ומטבעות דיגיטליים, אשר אינן פועלות בתום לב. המדיניות החדשה היא חלק ממאמץ מתמשך לשיפור תחום המודעות שלנו, כך שתקשה על אנשים המבקשים להרוויח כסף מהונאות".